小熊貓

小熊貓，又叫紅熊貓，九節狼，英文中亦有 firefox 嘅名，係一種好奇特嘅細型哺乳動物，分布響中國南方到喜瑪拉雅山麓，棲息地由地面至到大約四千米嘅高山。係屬於食肉目、小熊貓科。佢究竟應該列入熊科定係浣熊科，咁多年來一直拗緊，不過最近經過基因分析，認為同美洲大陸嘅浣熊親緣關係最接近，應該單獨列為小熊貓科。「熊貓」呢個名最初係形容小熊貓，但係後來大熊貓更廣為人知，所以單稱「熊貓」嘅時候多數係指大熊貓。法國博物學者居維葉嘅細佬，同樣都係動物學者弗列德利克居維葉第一次見到小熊貓嘅標本嗰陣相當感動，所以就用希臘文中嘅「火焰色嘅貓」作為小熊貓嘅學名。

特徵 

小熊貓長約 50 至 60 厘米，體重約 3 至 5 公斤，身體軀毛為栗子色，四肢同個肚有啲黑色毛，面部白色花紋唔似大熊貓咁明顯，但係前爪根骨嘅一部分突起成手指狀，可作為第 6 手指抓實握實啲嘢，呢點同大熊貓相同。會用汗，尿或類似麝香嘅且門腺嘅分泌物嚟嘜住地盤。

習性 
小熊貓主要食果實、根、筍、栓皮櫟、昆蟲等。鍾意夜行，主要喺地面行，但可以利用部分可伸縮嘅爪爬上樹，冬天可以響樹上好高嘅位度瞓。生性獨居，但幼仔會同阿媽生活大概1年。佢哋同其他食肉動物一樣，會利用汗﹑尿或者喺且門腺度用類似麝香嘅分泌物嚟劃分地盤。喺野外，雲豹、雪豹、貂同人類係小熊貓嘅主要天敵。

繁殖 
交配期為 1 至 3 月，5 至 7 月生育，一胎一般有 1 至 4 隻仔。幼仔喺 5 個月左右斷奶，18 至 20 個月性成熟，懷孕期大約 130日。

瀕危同養殖動向 
目前由於森林砍伐呢啲原因，野生棲息地縮細，加上當地人認為佢條尾可以帶嚟好運而捕殺，數量已明顯減少，據估計大約只有唔到 5000 隻。小熊貓已經入 IUCN紅色名錄嘅瀕危級別，以及響華盛頓公約嘅附錄，一度列明嚴格禁止交易。

第一個養小熊貓嘅最早記錄係喺1869年嘅倫敦動物園，而第一個成功繁殖到小熊貓嘅紀錄係喺1908年位於印度嘅達致寧動物園裏面。早期由於飼養員唔多清楚小熊貓嘅生態特性，死亡率非常之高。有8-10歲命，喺動物園度養最長壽可到14歲。

當時倫敦動物園嘅Papa Bartlett起初以為小熊貓食肉，畀肉佢食，但完全唔掂，身體不斷變虛，後嚟放佢去花園度走吓，佢見到一啲有果實嘅灌木就即刻走去食，嗰時啲人先知道佢係食素嘅。

全球首宗成功繁殖嘅孖生小熊貓，係喺澳洲坎培拉動物園同紐西蘭塔斯動物園，喺2007年12月合作後，經人工繁殖後誕生嘅。

香港嘅保育情況 
香港動植物公園喺1990年代養過小熊貓。當時飼養位置喺而家「教育及展覽中心」斜對面嘅獸籠裏面，只養過一隻。嚮2009年3月22號，香港海洋公園收到4隻小熊貓，分別叫做：泰山 (小熊貓)、柔柔、聰聰同栗子 (小熊貓)。而家已安放喺海洋公園裏面嘅「亞洲動物天地」裏面，呢個展館響2009年4月30號開幕。

中國哺乳動物

資料來源

相 

食肉目